ORDE do 14 de abril de 2005 pola que se regula a proba de acceso ao grao elemental das ensinanzas de música.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/04/2005

O Real decreto 756/1992, do 26 de xuño, polo que se establecen os aspectos básicos do currículo do grao elemental e do grao medio das ensinanzas de música, establece no seu artigo 14.1º que as administracións educativas poderán establecer criterios de ingreso ao grao elemental, que terán en conta, entre outras circunstancias, a idade idónea para iniciar as ensinanzas.
En desenvolvemento da norma citada no parágrafo anterior, o Decreto 253/1993, do 29 de xullo, establece o currículo do grao elemental e do grao medio das ensinanzas de música e o acceso aos ditos graos. Dado o carácter xeral desta normativa autonómica na regulación da proba de referencia, cómpre ditar as concretas normas de desenvolvemento para a súa aplicación nos centros que impartan o grao elemental de música en Galicia, coa finalidade de acadar a necesaria obxectividade e unidade na organización e valoración das mencionadas probas polos centros autorizados.
En consecuencia co exposto e en virtude da autorización prevista na disposición derradeira primeira do precitado Decreto 253/1993, do 29 de xullo,
DISPOÑO:
Disposicións xerais
Artigo 1º
Os centros da Comunidade Autónoma de Galicia que estean autorizados para impartir o grao elemental das ensinanzas de música establecidas no Decreto 253/1993, do 29 de xullo, desenvolverán a proba de acceso ao dito grao de acordo co disposto nese decreto e co regulado nesta orde.
Artigo 2º
1. Os centros que estean autorizados para impartir o grao elemental das ensinanzas de música solicitaranlle, antes do 15 de abril de cada ano, á Dirección Xeral de Formación Profesional e Ensinanzas Especiais, a autorización do procedemento de ingreso no grao elemental de música, atendendo aos seus proxectos curriculares e á normativa que regula o currículo destas ensinanzas. A autorización será válida para anos posteriores, sempre que o procedemento de acceso non se modifique.
2. Así mesmo, antes do 15 de abril de cada ano, os centros deberán remitirlle á Dirección Xeral de Formación Profesional e Ensinanzas Especiais a relación de prazas ofertadas para o primeiro curso de grao elemental. Para estes efectos, cada centro debe ofrecer o número dispoñible en función dos recursos do centro.
Artigo 3º
1. Para a adecuada organización destas probas, os conservatorios e os centros autorizados abrirán un prazo para que os interesados poidan inscribirse nas secretarías dos centros onde pretendan acceder, especificando o curso e a especialidade pola que optan.
2. Os centros farán pública toda a información pormenorizada sobre o contido das diferentes probas, a súa estrutura, listas orientativas de obras, características dos exercicios, criterios de cualificación ponderados, de ser o caso, e outros aspectos que describan as características e o nivel de dificultade para o acceso a cada un dos cursos e especialidades.
Artigo 4º
1. Todas as probas de acceso aos centros realizaranse nunha única convocatoria anual, unha vez establecida a oferta de prazas vacantes.
2. As probas de acceso ao primeiro curso do grao elemental levaranse a cabo na segunda quincena do mes de xuño. As probas de acceso a segundo,
terceiro e cuarto do grao elemental realizaranse durante a primeira quincena do mes de setembro.
Acceso aos estudos de primeiro curso do grao elemental
Artigo 5º
1. Os aspirantes para ingresar no primeiro curso do grao elemental disporán dun máximo de dúas convocatorias para o acceso a este, non computándose, para estes efectos, as probas en que se obtivo a puntuación mínima para acceder a este grao.
2. O procedemento de acceso ao primeiro curso de grao elemental atenderá exclusivamente á avaliación das aptitudes musicais dos interesados e á idade idónea para iniciar os seus estudos nas especialidades instrumentais.
3. A proba para avaliar as aptitudes musicais incluirá, cando menos, os seguintes aspectos:
a) Exercicios para avaliar a aptitude rítmica.
b) Exercicios para avaliar a aptitude auditiva e vocal.
c) Exercicios para avaliar a aptitude de psicomotricidade.
3. A realización destes exercicios efectuarase de xeito que ningún deles teña carácter eliminatorio. A valoración realizarase considerando tanto cada un dos aspectos sinalados no punto anterior como o conxunto da proba globalmente. Así mesmo, cada centro poderá incluír no seu procedemento de acceso unha ponderación en relación á idade dos aspirantes.
4. A proba de acceso cualificarase globalmente de 1 a 10 puntos, debendo obter o aspirante unha puntuación mínima de 5 puntos para superar a proba.
5. Os aspirantes que non obtivesen praza na especialidade instrumental solicitada, poderán elixir outra de acordo coas súas preferencias entre as que existan prazas vacantes. Para estes efectos, os aspirantes que elixan a nova especialidade perderán toda posibilidade de escoller a especialidade solicitada no momento da inscrición na proba.
6. A proba a que se refire este artigo será xulgada por tribunais, que estarán formados por profesores do Departamento de Linguaxe Musical e dos diferentes departamentos de cada especialidade, e serán nomeados polo director do centro.
Acceso a outros cursos do grao elemental
Artigo 6º
1. Poderase acceder a calquera outro curso do grao elemental sen ter superados os anteriores, sempre que a idade do interesado estea comprendida nos límites establecidos no artigo 19 do Decreto 253/1993, do 29 de xullo, e se supere a correspondente proba. En calquera caso, o acceso a outro curso do grao elemental estará supeditado á existencia de prazas vacantes na especialidade solicitada.
2. Os aspirantes para ingresar noutros cursos do grao elemental disporán dun máximo de dúas convocatorias para o acceso a cada un destes, sempre que a permanencia neste grao non supere os límites establecidos no artigo 16 do citado Decreto 253/1993, do 29 de xullo.
3. En relación ao punto anterior, non se computarán as probas nas que se obtivo a puntuación mínima para o acceso aos ditos cursos do grao elemental.
4. Estas probas avaliarán, ademais das aptitudes e da idade idónea, a capacidade e os coñecementos dos alumnos para continuar os estudos nas distintas especialidades instrumentais para as que se solicita a praza.
5. As probas para todas as especialidades constarán de dous exercicios, que terán carácter eliminatorio. Para todas as especialidades, a proba consistirá en:
a) Interpretación, no instrumento da especialidade á cal se opte, de dúas obras de libre elección.
b) Exercicio teórico-práctico para avaliar a capacidade auditiva e vocal, así como os coñecementos de linguaxe musical.
6. No desenvolvemento das probas, o exercicio de interpretación instrumental farase en primeiro lugar. Cada un dos exercicios puntuarase de 1 a 10 puntos. Necesitarase un mínimo de 5 puntos en cada un deles para considerar a cualificación como positiva. Unha vez superados os dous exercicios, procederase ao cálculo da media ponderada, que se axustará ás seguintes porcentaxes:
a) Interpretación instrumental: 60%.
b) Exercicio auditivo, vocal e de linguaxe musical: 40%.
7. A puntuación final media, así calculada, será como mínimo de 5 puntos para poder superar a proba.
8. Para a realización destas probas constituirase un só tribunal por especialidade e curso, que avaliará todos os exercicios propostos. Estará composto por tres membros, dos cales, polo menos, un pertencerá á especialidade que se convoca ou, no seu defecto, a unha especialidade afín, e outro pertencerá á especialidade de linguaxe musical.
9. Para concorrer ás probas de acceso, naquelas obras que así o requiran, os aspirantes deberán achegar o/s seu/s músico/s acompañante/s.
10. Os aspirantes presentaranse ás probas con partituras orixinais, non aceptándose fotocopias para o exame.
Cambio de especialidade instrumental
Artigo 7º
1. Os alumnos que desexen presentarse a un cambio de especialidade instrumental, poderán facelo sempre que concorran á proba de acceso a un curso superior ao cal estivesen matriculados. En calquera caso, o acceso á nova especialidade estará supeditada á existencia de prazas vacantes na dita especialidade.
2. As probas para cambio de especialidade faranse de acordo co establecido no artigo 6º desta orde. Así mesmo, estes aspirantes estarán sometidos aos límites de permanencia para o grao elemental, establecidos no precitado artigo 16 do Decreto 253/1993, do 29 de xullo.
Superación das probas e matrícula
Artigo 8º
1. A superación das probas de acceso só será válida para obter posto escolar no centro, segundo a puntuación final acadada, e no ano no que se realiza esta. Para estes efectos, os alumnos que, unha vez matriculados, se trasladen de centro por matrícula viva non terán que volver realizar a proba.
2. Para os efectos dunha distribución homoxénea das distintas especialidades, poderase obter praza e realizar a matrícula nun só curso e especialidade.
3. Os aspirantes que, tendo superado as probas, non sexan admitidos pasarán a relacionarse nunha lista de espera para efectos de poder obter praza no caso de producirse unha vacante. A dita lista só terá validez para a convocatoria a que se presente o aspirante, non tendo efectos para convocatorias posteriores.
Artigo 9º
1. As cualificacións referidas á proba de acceso ao primeiro curso do grao elemental consignaranse nas actas segundo o modelo que figura no anexo I desta orde.
2. As cualificacións referidas á proba de acceso a outros cursos do grao elemental ou de cambio de especialidade consignaranse nas actas, segundo o modelo que figura no anexo II desta orde, de xeito ponderado e desagregados, e cunha cualificación final global que será a puntuación definitiva da proba.
Procedemento de reclamación da cualificación da proba de acceso
Artigo 10º
1. Os alumnos ou os seus representantes legais poderán reclamar, ante a dirección do centro, nun prazo de cinco días hábiles, contra a cualificación da proba de acceso.
2. O director do centro solicitaralle ao tribunal avaliador a información pertinente. O director resolverá a reclamación presentada no prazo de cinco días naturais.
3. Contra esta resolución o interesado poderá interpoñer recurso de alzada, no prazo dun mes, ante o delegado provincial correspondente que, logo do informe da Inspección Educativa, acordará a resolución que proceda.
4. A resolución do delegado provincial poralle fin á vía administrativa. Contra esta resolución cabe recurso contencioso-administrativo, perante a xurisdición contencioso-administrativa, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-A Administración educativa, no exercicio das súas competencias, poderá efectuar un seguimento e supervisión da realización das probas de acceso establecidas nesta orde.
Segunda.-Autorízase a Dirección Xeral de Formación Profesional e Ensinanzas Especiais para ditar cantas normas se consideren oportunas para o desenvolvemento desta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de abril de 2005.
Celso Currás Fernández
Conselleiro de Educación e Ordenación Universitaria